78 अरब का पुतिन पैलेस, सोने के कमोड वाला जेट
Russia President Vladimir Putin Luxury Life - रूस के राष्ट्रपति व्लादिमीर पुतिन चर्चा में हैं। रूस-यूक्रेन युद्ध मे पुतिन ने यूक्रेन के खिलाफ न्यूक्लियर वॉर की धमकी भी दी है। अपने फैसलों को लेकर सख्त दिखने वाले पुतिन की निजी जिंदगी किसी राजा से कम नहीं है।
रूस के राष्ट्रपति व्लादिमीर पुतिन चर्चा में हैं। रूस-यूक्रेन युद्ध में पुतिन ने यूक्रेन के खिलाफ न्यूक्लियर वॉर की धमकी भी दी है। अपने फैसलों को लेकर सख्त दिखने वाले पुतिन की निजी जिंदगी किसी राजा से कम नहीं है। मीडिया रिपोर्ट्स के मुताबिक पुतिन के पास 20 आलीशान घर हैं, 43 विमान, 15 हेलिकॉप्टर, 700 कारें और 3 करोड़ रुपए तक की दर्जनों घड़ियों का कलेक्शन भी है। तो चलिए आज बात पुतिन की लग्जरी लाइफ की...
78 अरब रुपए का पुतिन पैलेस
रूसी राष्ट्रपति ने अपने घर का नाम पुतिन पैलेस रखा है। इस घर से रूस का काला सागर दिखता है। इसके चारों तरफ 74 हेक्टेयर (180 एकड़) का ब्लॉक है, जो नो फ्लाइंग जोन घोषित है। इस ब्लॉक के भीतर पुतिन का 17,700 वर्ग मीटर (191,000 वर्ग फुट) का महल है। इस महल के भीतर एक ग्रीनहाउस, एक चर्च, एक गैस चैंबर और 80 मीटर ( 260 फीट) की एक सुरंग है।
मुख्य भवन के भीतर एक स्विमिंग पूल, स्पा, एक म्यूजिक रूम, थिएटर और दर्जन भर गेस्ट बेडरूम हैं। इसमें लुई चौदहवीं शैली के चार करोड़ रुपए के सोफे हैं। फॉर्च्यून की एक रिपोर्ट के मुताबिक इस घर के बार टेबल की कीमत 44 लाख रुपए है।
इसी बिल्डिंग में पुतिन का मास्टर बेडरूम है, जो 260 वर्ग मीटर का है। यह घर इतालवी आर्किटेक्ट लानफ्रेंको सिरिलो ने डिजाइन किया है। इन्होंने रूस के कई बड़े पूंजीपतियों का घर डिजाइन किया है। इस घर में तकरीबन 40 लोग काम करते हैं और इस घर का सालाना खर्च लगभग 16 करोड़ है।
सोने के शौचालय वाला विमान जिसमें बेडरूम भी है
पुतिन की संपत्तियों का खुलासा करने वाली एक रिपोर्ट साल 2012 में पब्लिश हुई थी। नेमत्सोव और मार्टिन्युक की उस रिपोर्ट के मुताबिक पुतिन के पास तकरीबन 42 निजी विमान हैं। मगर उन्हें अपना खास नियो-क्लासिकल स्टाइल में डिजाइन विमान ही पसंद आता है। न्यूजवीक की एक रिपोर्ट के अनुसार, यह विमान 390 मिलियन डॉलर यानी करीब 3 हजार करोड़ का है।
पुतिन इसे 'फ्लाइंग क्रेमलिन (Flying Kremlin)' कहते हैं। दी गार्जियन की एक रिपोर्ट बताती है कि इस विमान में सोने का शौचालय है। यह विमान एक घंटे में 600 मील तक उड़ सकता है। इस विमान में जिम, बार और सोने के लिए बेडरूम भी बना है।
हैलिकॉप्टर उतर जाए, इतनी बड़ी याट
पुतिन के पास एक याट है जिसका नाम 'ग्रेसफुल' है। इस याट की कीमत करीब 747 करोड़ रुपए है। 270 फीट के इस लग्जरी समुद्री याट में भीतर की डिजाइन भी शानदार है।
इस याट पर ऐशो-आराम की सभी सुविधाएं हैं। इस याट पर एक हेलीपैड, डाइनिंग एरिया और कॉकटेल बार है जिसमें 400 से भी ज्यादा किस्म की शराब की बोतलें हैं। इस पर स्पा पूल के साथ जिम के लिए जगह और लाइब्रेरी भी है।
याट के भीतर सॉफ्ट कुशन सोफा और मार्बल से बने बाथरूम का इंटीरियर है। इस याट में कुल 26 लोग यात्रा कर सकते हैं, जिसमें 14 चालक दल के सदस्य होते हैं। यह याट एक बार में 4,000 मील तक यात्रा कर सकता है। 50 फीट लंबा और 10 फीट चौड़ा इनडोर स्विमिंग पूल भी याट पर है। जरूरत पड़ने पर स्विमिंग पूल को डांस फ्लोर में भी बदला जा सकता है।
1.5 करोड़ की घड़ी, लीप ईयर कब आएगा यह भी बताती है 
रूसी राष्ट्रपति पुतिन के पास एक घड़ी है, जिसकी कंपनी का नाम A. Lange & Söhne 1815 Up/Down है। पुतिन की यह घड़ी प्लेटिनम की बनी है और इसका पट्टा मगरमच्छ का है। इस घड़ी की कीमत तकरीबन 1.50 करोड़ है।
इसके अलावा पुतिन के पास लेटेस्ट घड़ी है, जिसका ब्रैंड नेम है पटेक फिलिप। यह घड़ी 18 कैरेट सोने की है और इसे हाथ से बनाया गया है। इस घड़ी में 2100 तक के लीप वर्षों को दर्शाने के लिए अलग से सूई है। साथ ही दिन रात को दिखाने की सूई, शुक्ल पक्ष और कृष्ण पक्ष को दिखाने की सूई भी है।
इसे अब तक की सबसे जटिल घड़ी कहा जाता है। इसका पट्टा भी भूरे रंग के मगरमच्छ से बना है। इस घड़ी की कीमत 70 लाख रुपए है।
9 करोड़ की कार जो मिसाइल भी दाग सकती है 
पुतिन की गाड़ियों में सबसे खास है ऑरस सिनेट। यह गाड़ी रूस में ही बनती है औऱ 2018 में फिर से राष्ट्रपति बनने के बाद पुतिन ने इसे अपनी आधिकारिक गाड़ी बना लिया है। इससे पहले वह मर्सिडीज-बेंज एस 600 पुलमैन गार्ड से चलते थे। पुतिन कई मौकों पर खुद ही यह कार ड्राइव करते देखे जा जुके हैं।
इस सुपरकार में हाइब्रिड पावर प्लांट बेस्ड 4.4 लीटर वी-8 पेट्रोल इंजन है, जो 880 एनएम टॉर्क और 598 एचपी पावर जेनरेट करने में सक्षम है। यह कार बैलिस्टिक मिसाइल के हमले को भी बर्दाश्त कर सकती है। साथ ही जरूरत पड़ने पर मिसाइल दाग भी सकती है। इसकी कीमत 1.2 मिलियन डॉलर यानी करीब 9 करोड़ रुपए है
पुतिन के पास मर्सिडीज ML500 है, जिसकी कीमत 46 हजार डॉलर यानी 37 लाख रुपए है। इस कार में 4.4 लीटर वी-8 इंजन है, जो 35.7 एनएम टॉर्क और 275.78 बीएचपी पावर जेनरेट कर सकता है। यह कार 8.4 सेकेंड में 100 किलोमीटर प्रति घंटे की स्पीड पकड़ सकती है। इसकी मैक्सिमम स्पीड 225 किलाेमीटर प्रति घंटे तक है।
पुतिन के पास एक 1956 मॉडल GAZ-21 Volga भी है। इस कार में अमेरिका के पूर्व राष्ट्रपति जॉर्ज डब्ल्यू बुश भी सफर कर चुके हैं। पुतिन ने लोगों से कनेक्ट दिखाने के लिए लंबे समय तक इस कार में सफर किया है।